Anders as geweld
Protesoptrede vir die #FeesMustFall-veldtog het ongelukkig oorgespoel tot geweld, vandalisme en intimidasie. Talle universiteite word erg ontwrig.
Emosies loop hoog na weerskante toe. Aan die een kant is daar dié wat sê dat geweld die antwoord is op die #FeesMustFall-veldtog. Aan die ander kant is daar dié wat kwaad is vir die geweldenaars en vandaliste. Wat albei groepe in gemeen het, is woede en wraak.
Ook Christene word woedend. Dalk stoei jy ook met woede en wraakgedagtes aan die een kant, teenoor jou gewete wat jou aan die ander kant daaraan bly herinner dat "as julle kwaad word, moenie sondig nie …" (Efesiërs 4:26).
Om regtig lig en sout vir Christus in hierdie omstandighede te wees, is baie moeilik. Ons bly egter daaraan gebind om anders as die wêreld op te tree in hierdie situasie.
Daarom … "Moenie kwaad met kwaad vergeld nie" (Romeine 12:17) en "Moet jou nie deur die kwaad laat oorwin nie, maar oorwin die kwaad deur die goeie" (Romeine 12:21).
So moeilik as wat dit dalk vir jou mag wees, maak hierdie 'n persoonlike uitdaging om God hierin te gehoorsaam en bid om sy krag hierin.
Skielik is universiteitsonrus weer voorbladnuus. #Feesmustfall is op almal se lippe en plek-plek begin vuiste selfs swaai.
Aan die een kant is daar mense wat deur dié veldtog gratis hoër onderwys wil ontvang. Aan die ander kant is daar die realiteit van tersiêre opleiding wat peperduur is. Menslikerwys gesproke, bly die bekommernis oor waar hierdie twee partye mekaar gaan vind.
Tog ironies dat die grootste skat dikwels misgekyk word. Ons hoef nie te toi-toi of te baklei vir Jesus se redding nie, dit kom juis gratis uit die oorvloed van God se liefde.
Omhels hierdie gratis geskenk van redding wat jy sonder verdienste ontvang het en deel jou dankbaarheid met diegene rondom jou want: